Document ID: 32013D0729

ΑΠΌΦΑΣΗ 2013/729/ΚΕΠΠΑ ΤΟΥ ΣΥΜΒΟΥΛΊΟΥ
της 9ης Δεκεμβρίου 2013
για την τροποποίηση της απόφασης 2013/34/ΚΕΠΠΑ για στρατιωτική αποστολή της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 42 παράγραφος 4 και το άρθρο 43 παράγραφος 2,
Έχοντας υπόψη την πρόταση της Ύπατης Εκπροσώπου της ΕΕ για τις Εξωτερικές Υποθέσεις και την Πολιτική Ασφαλείας (YE),
Εκτιμώντας τα ακόλουθα:
(1)
Στις 17 Ιανουαρίου 2013, το Συμβούλιο εξέδωσε την απόφαση 2013/34/ΚΕΠΠΑ (1) για τη σύσταση στρατιωτικής αποστολής της Ευρωπαϊκής Ένωσης που θα συμβάλει στην εκπαίδευση των Ενόπλων Δυνάμεων του Μάλι (EUTM Mali).
(2)
Στις 18 Φεβρουαρίου 2013, το Συμβούλιο εξέδωσε την απόφαση 2013/87/ΚΕΠΠΑ (2) για την έναρξη της αποστολής EUTM Mali.
(3)
Η αποστολή EUTM Mali θα αποκτήσει μονάδα σχεδιασμού η οποία θα διαχειρίζεται τα σχέδια που εξυπηρετούν τους στόχους της.
(4)
Η απόφαση 2013/34/ΚΕΠΠΑ θα πρέπει να τροποποιηθεί αναλόγως,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στην απόφαση 2013/34/ΚΕΠΠΑ προστίθεται το ακόλουθο άρθρο:
«Άρθρο 3α
Μονάδα σχεδιασμού
1. Η αποστολή EUTM Mali διαθέτει μονάδα σχεδιασμού για τον προσδιορισμό και την εφαρμογή σχεδίων. Η αποστολή, ανάλογα με την περίπτωση, συντονίζει, διευκολύνει και παρέχει συμβουλές όσον αφορά σχέδια που υλοποιούνται από τα κράτη μέλη και από τρίτα κράτη, υπό την ευθύνη τους, σε τομείς που συνδέονται με την αποστολή και στηρίζουν τους στόχους της.
2. Με την επιφύλαξη της παραγράφου 3, ο διοικητής της αποστολής της ΕΕ εξουσιοδοτείται να καταφύγει στις χρηματοδοτικές συνεισφορές των κρατών μελών ή τρίτων κρατών για την εφαρμογή σχεδίων που κρίνεται ότι συμπληρώνουν σε σταθερή βάση τις λοιπές δράσεις της EUTM Mali. Στις περιπτώσεις αυτές, ο διοικητής της Αποστολής συνάπτει συμφωνία με τα ενδιαφερόμενα κράτη, η οποία ρυθμίζει, ιδίως, τους ειδικούς όρους σχετικά με τον χειρισμό κάθε καταγγελίας τρίτων περί ζημιών που προκαλούνται εξαιτίας πράξεων ή παραλείψεων του διοικητή της Αποστολής κατά τη διαχείριση των κεφαλαίων που παρέχονται από τα κράτη.
Τα κράτη που παρέχουν την οικονομική συνδρομή δεν μπορούν επ’ ουδενί να καθιστούν υπεύθυνους την ΕΕ ή την ΥΕ για πράξεις ή παραλείψεις που διαπράττει ο διοικητής της Αποστολής κατά τη χρησιμοποίηση των κεφαλαίων τους.
3. Η Επιτροπή Πολιτικής και Ασφάλειας συμφωνεί σχετικά με την αποδοχή της χρηματοδοτικής συνεισφοράς από τρίτα κράτη προς τη μονάδα σχεδιασμού.»
Άρθρο 2
Η παρούσα απόφαση αρχίζει να ισχύει την ημερομηνία της έκδοσής της.
Βρυξέλλες, 9 Δεκεμβρίου 2013.

Labels: 18
15
5